text: 86 biler involveret i masse-uheld fra Kolding til Horsens
  26 december 2013 kl. 15.54
  86 biler har 2. juledag været involveret i trafikuheld, og 48 er kommet til skade på grund af tåge og høj hastighed på motorvej E45 mellem Kolding og Horsens
  De mange uheld på Østjyske Motorvej og Sønderjyske Motorvej skete ifølge politiet på grund af tæt tåge kombineret med for høj hastighed og for kort afstand mellem bilerne.
  Fra klokken 11.15 fik politiet de første meldinger om uheld, og det udviklede sig hurtigt.
  I det første uheld gik det galt nord for afkørsel Horsens Vest i nordgående retning. Ingen kom til skade, men 29 biler var involveret i uheldet.
  Blot ti minutter senere var den gal igen mellem rasteplads Fuglsang og Skanderborg Vest i sydgående retning. Her var "kun" to biler involveret og ingen kom til skade.
  Fra klokken 11.30 og halvanden time frem var motorvejen spærret i begge spor mellem Kolding Syd og Vejle Syd.
  På de halvanden time fik Sydøstjyllands Politi meldinger om syv forskellige uheld mellem Taulov og Kolding Syd med omkring 25 implicerede biler og 18 tilskadekomne.
  Klokken 13.55 var 30 biler involveret i et uheld i det nordgående spor ved Hedensted. 30 personer kom til skade ved dette uheld, men heller ikke her er der meldinger om alvorlige skader.
  Sidst på eftermiddagen havde mindst 86 biler været involveret i en stribe ulykker med i alt 48 tilskadekomne.
  De mange uheld skyldtes tæt tåge, vurderer politiet.
  - Der var også for høj fart, og der blev holdt for kort afstand, siger vagtchef Lars Grønlund til Ritzau.
  